ପିଆଜର ଅହେତୁକ ଦର ବୃଦ୍ଧି ପାଇଁ ରାଜ୍ୟ ବ୍ୟବସାୟୀ ମହାସଙ୍ଘ କିଛି କର୍ପୋରେଟ ହାଉସଙ୍କ ମନମାନିକୁ ଏକ ପ୍ରମଖ କାରଣ ବୋଲି କହିଛି । ଅର୍ଥନୀତି ବିଶେଷଜ୍ଞମାନେ ଏହି ସ୍ଥିତିର ମୁକାବିଲା ଲାଗି ୨୦୧୫ରେ ହୋଇଥିବା ସରକାରୀ ପାଣ୍ଠି କଥା ମନେପକାଇ ଦେଇଛନ୍ତି ।
ଭୁବନେଶ୍ୱରଃ ଲୋକଙ୍କୁ କନ୍ଦେଇ ଚାଲିଛି ପିଆଜ। ଏବେ ଦିନକୁ ପିଆଜର କିଲୋ ପିଛା ଦାମ୍ ୧୦ରୁ ୧୫ ଟଙ୍କା ବଢ଼ିବାରେ ଲାଗିଛି । ଶୁକ୍ରବାର ପିଆଜର ପାଇକାରୀ ଦାମ୍ କିଲୋ ପିଛା ୫୦ରୁ ୫୫ ଟଙ୍କା ଥିବା ବେଳେ ଏବେ ଏହାର ଦାମ ୬୦ରୁ ୬୫ ଟଙ୍କାରେ ପହଞ୍ଚିଛି । ଖୁଚୁରା ବଜାରର ପିଆଜର କିଲୋ ପିଛା ଦାମ୍ ୮୦ରୁ ୮୫ ଟଙ୍କାରେ ପହଞ୍ଚଛି । ଏହି ସ୍ଥିତି ଯୋଗୁଁ ଉଭୟ ଖୁଚୁରା ବ୍ୟବସାୟୀ ଓ ଗ୍ରାହକ ହତାଶ ହୋଇଛନ୍ତି ।
ରାଜ୍ୟ ବ୍ୟବସାୟୀ ମହାସଙ୍ଘ କହିଛି ଯେ ଆଗକୁ ଦାମ୍ ଆହୁରି ବଢ଼ିପାରେ। ସ୍ଥିତିରେ ସୁଧାର ଆସିବା ପାଇଁ ଆହୁରି ଦୁଇ ମାସରୁ ଅଧିକ ସମୟ ଲାଗିପାରେ। ଅର୍ଥନୀତିଜ୍ଞମାନେ ମତ ଦେଇଛନ୍ତି ଯେ ଏହି କଷ୍ଟଦାୟକ ସ୍ଥିତିର ସ୍ଥାୟୀ ସମାଧାନ ପାଇଁ ସରକାରୀ ଉଦ୍ୟମ ହେବା ଜରୁରୀ ।
ଆଳୁ ପରେ ଏବେ ପିଆଜର ଦାମ୍ ଦିନକୁ ଦିନ ବେଲଗାମ ହେବାରେ ଲାଗିଛି । ଗତ କିଛି ଦିନ ଭିତରେ ହୁ ହୁ ହୋଇ ବଢି ଚାଲିଛି ପିଆଜର ଦର। ସପ୍ତାହକ ତଳେ ପିଆଜର ଦାମ୍ କିଲୋ ପିଛା ୩୫ରୁ ୪୦ ଟଙ୍କା ଭିତରେ ସୀମିତ ଥିବା ବେଳେ ଏବେ କିଲୋ ପିଛା ପିଆଜର ଖୁଚୁରା ଦାମ୍ ୮୫ ଟଙ୍କା ଟପିବାକୁ ବସିଲାଣି। ଅନେକ ସ୍ଥାନରେ ବଛା ଓ ପଚା ପିଆଜ ବି ୮୦ ଟଙ୍କାରେ ବିକ୍ରୀ ହେଉଛି ।
ବଜାର ସୂଚନା ଅନୁସାରେ ପ୍ରତି ଦିନ ଉଭୟ ପାଇକାରୀ ଓ ଖୁଚୁରା ବଜାରରେ ବଢ଼ିବାରେ ଲାଗିଛି ପିଆଜ ଦର। ମାତ୍ର ସପ୍ତାହକ ଭିତରେ ପିଆଜର ଦାମ୍ ୮୦ ଟଙ୍କା ଟପିବାକୁ ବସିଛି । ଶନିବାର ଭୁବନେଶ୍ବରର ଆଳୁଗଦି ପାଇକାରୀ ବଜାରରେ କିଲୋ ପିଛା ପିଆଜର ଦାମ୍ ଥିଲା ୬୦ରୁ ୬୫ ଟଙ୍କା । ଖୁଚୁରା ବଜାରରେ ପିଆଜର ଦାମ୍ ଥିଲା ୮୦ରୁ ୮୫ ଟଙ୍କା ।
"ପ୍ରତି ବର୍ଷ ଏହି ସମୟରେ ପିଆଜ ଦାମ୍ ଆକାଶଛୁଆଁ ହେଉଛି। ବଜାରକୁ ମାଲ୍ ଆସୁନି। ଆମେ ଯେତିକି ଦାମରେ କିଣୁଛୁ ଅଳ୍ପ କିଛି ଲାଭ ରଖି ବିକ୍ରି କରୁଛି। ଦାମ୍ ଚଢ଼ା ଥିବାରୁ ଲୋକେ ବି କମ୍ କିଣାକିଣି କରୁଛନ୍ତି। ତେଣୁ ଆମର ବେପାର ନାହିଁ,' କହିଛନ୍ତି ଭୁବନେଶ୍ୱର ଭି.ଏସ୍.ଏସ୍. ନଗର ହାଟର ବ୍ୟବସାୟୀ ଦିଲ୍ଳୀପ ସାହୁ।
ଅର୍ଥନୀତି ବିଶେଷଜ୍ଞ ଚିତ୍ତ ରଞ୍ଜନ ବେହେରା ଏଭଳି ସ୍ଥିତିର ମୁକାବିଲା ଲାଗି ୨୦୧୫ ମସିହାରେ ସରକାର ଏକ ସ୍ୱତନ୍ତ୍ର ପାଣ୍ଠି ଗଠନ କରିଥିବା କଥା ମନେପକାଇ ଦେଇଛନ୍ତି । "ଅତ୍ୟାବଶ୍ୟକ ସାମଗ୍ରୀର ଦର ବୃଦ୍ଧି ସମୟରେ ଏହି ପାଣ୍ଠି ବ୍ୟବହାର କରି ସରକାର ସାମଗ୍ରୀ କିଣିବା କଥା ଓ ସୁଲଭ ମୂଲ୍ୟରେ ଲୋକଙ୍କୁ ଯୋଗାଇବା କଥା । ସରକାରଙ୍କର ସେହି ନୀତି ତୃଣମୂଳ ସ୍ତରରେ କାର୍ଯ୍ୟକାରୀ ହୋଇପାରୁ ନ ଥିବାରୁ ଏହି ସମସ୍ୟା ଉପୁଜିଛି । ସରକାର ବା ପ୍ରଶାସନ ଏହା ଉପରେ ଗୁରୁତ୍ୱ ଦେବା ଦରକାର । ସ୍ଥାୟୀ ସମାଧାନର ରାସ୍ତା ବାହାର କରିବା ଦରକାର," ସେ କହିଛନ୍ତି ।
